Kry só jou motor gereed vir die nuwe baba - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kry só jou motor gereed vir die nuwe baba
Kry só jou motor gereed vir die nuwe baba
Die koms van ʼn baba kan baie stresvol wees en daar is ʼn magdom goed om aan te dink en gereed te kry.
Om van punt A na punt B te kom kan bietjie meer uitdagend wees wanneer daar ʼn nuwe kleinding is. Dit beteken egter nie jy moet nou ʼn nuwe motor gaan koop nie. Daar is wel ʼn paar voorsorgmaatreëls wat jy kan tref ten einde te verseker dat jou baba veilig en gemaklik is.
Koop ʼn karstoeltjie
Die belangrikste voorsorgmaatreël is om te verseker dat jou kleinding veilig is in ʼn motor. Om die regte karstoeltjie te koop kan ʼn kopseer wees aangesien daar soveel verskillende tipes is en dit ʼn duik in jou beursie kan maak.
ʼn Karstoeltjie is egter noodsaaklik aangesien dit die verskil tussen lewe en dood kan beteken in die geval van ʼn ernstige motorongeluk.
Karstoeltjies kan ook verskeie ander funksies hê en kan dus wissel in prys. Jy soek na die karstoeltjie wat die beste by jou baba sal pas, in jou motor sal pas en wat jy maklik elke keer reg kan insit. Dit is noodsaaklik om te weet hoe die karstoeltjie gebruik en aangepas moet word namate jou baba ouer word.
Is jou kattebak groot genoeg?
ʼn Stootwaentjie is een van die eerste groot aankope waaraan nuwe ouers dink. Jy het dalk reeds ʼn stootwaentjie in gedagte. Daar is egter iets wat jy eers moet oorweeg voor jy net ʼn stootwaentjie koop – en dit is plek in jou motor om dit te stoor. Stootwaentjies verskil in grootte, vorm en buigbaarheid. Maak dus seker dat die stootwaentjie wat jy in gedagte het wel in jou motor sal pas.
ʼn Babavelletjie is baie sensitief en sonblok is ʼn moet wanneer baba tyd in die son deurbring. Die son kan ʼn motor ook baie vinnig warm bak en direkte sonlig stroom maklik by ʼn motor se vensters in. Jy kan dit dus oorweeg om jou motor se vensters te tint om die motor koeler te maak en direkte son op baba te verhoed.
Die ander opsie is sonskerms wat sommer opgeplak kan word om die ergste son uit te hou. Maak egter seker dat die produk wel die genoegsame beskerming bied.
Hou die motor skoon en veilig
Maak seker jou motor is ten alle tye skoon en veilig. Moenie onnodige items in die motor hou wat tot beserings kan lei nie. Die binneruim van die motor moet mooi skoongehou word om seker te maak daar is nie kieme teenwoordig wat baba kan siek maak nie.
Maak seker daar is ʼn babasorgstel
Babas kan morsig wees en veral op die pad kan dit tot groot frustrasie lei indien jy nie die nodige produkte het nie. Maak dus seker dat jy ʼn babasorgstel in jou motor byderhand het. Dit sluit in afveedoekies, ekstra doeke, skoonmaaklappe en babaklere.
Safe Ride 4 Kids: https://saferide4kids.com/blog/prepare-your-car-for-baby/
The Bump: https://www.thebump.com/a/baby-friendly-car